Kuulemismenettelystä vastaavan neuvonantajan loppukertomus (1)

Autojen merikuljetukseen tarkoitetut alukset

(AT.40009)

(2018/C 314/08)

Komissio käynnisti 12. lokakuuta 2016 neuvoston asetuksen (EY) N:o 1/2003 (2) 11 artiklan 6 kohdan ja asetuksen (EY) N:o 773/2004 (3) 2 artiklan 1 kohdan mukaisen menettelyn, joka koski seuraavia viittä yritystä: MOL (4), ”K” Line (5), NYK (6), yritys WWL ja EUKOR (7) sekä CSAV (8) (yhdessä ”osapuolet”).

Asetuksen (EY) N:o 773/2004 10 a artiklan 2 kohdan mukaisten sovintoon tähtäävien keskustelujen ja sovintoehdotusten jälkeen komissio antoi osapuolille väitetiedoksiannon 8. joulukuuta 2017. Väitetiedoksiannon mukaan osapuolet osallistuivat Euroopan unionin toiminnasta tehdyn sopimuksen (SEUT-sopimus) 101 artiklan ja Euroopan talousalueesta tehdyn sopimuksen (ETA-sopimus) 53 artiklan yhtenäiseen ja jatkuvaan rikkomiseen, joka koostui hintojen yhteensovittamisesta, asiakkaiden jakamisesta ja arkaluonteisten kaupallisten tietojen vaihdosta, jotka koskivat uusien moottoriajoneuvojen (henkilöautojen, kuorma-autojen, erikoiskorkeiden ajoneuvojen ja raskaiden ajoneuvojen) avomerikuljetusten tarjontaa eri reiteillä ainakin ETA-alueelta tai ETA-alueelle.

Vastineissaan väitetiedoksiantoon osapuolet vahvistivat asetuksen (EY) N:o 773/2004 10 a artiklan 3 kohdan nojalla, että väitetiedoksiannossa oli otettu huomioon niiden tekemien sovintoehdotusten sisältö.

Päätösluonnoksessa todetaan, että osapuolet ovat rikkoneet SEUT-sopimuksen 101 artiklaa ja ETA-sopimuksen 53 artiklaa osallistumalla yhtenäiseen ja jatkuvaan rikkomiseen, joka koostui hintojen yhteensovittamisesta ja asiakkaiden jakamisesta uusien moottoriajoneuvojen (henkilöautojen, kuorma-autojen, erikoiskorkeiden ajoneuvojen ja raskaiden ajoneuvojen) avomerikuljetusten tarjonnan osalta eri reiteillä ainakin ETA-alueelta tai ETA-alueelle. Rikkomisen katsotaan alkaneen viiden edellä mainitun yrityksen osalta 18. lokakuuta 2006 ja päättyneen MOL:n osalta 24. toukokuuta 2012 ja muiden neljän yrityksen osalta 6. syyskuuta 2012.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että osapuolet eivät ole esittäneet minulle minkäänlaisia pyyntöjä tai valituksia (9), katson, että osapuolten menettelyllisten oikeuksien tosiasiallista toteutumista on kunnioitettu tässä asiassa.

Bryssel 19. helmikuuta 2018 Wouter WILS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(4) Mitsui O.S.K. Lines, Ltd., Mitsui O.S.K. (Europe Africa), Ltd (aiempi nimi koko rikkomisen keston ajan: Mitsui O.S.K. Bulk Shipping (Europe) Ltd.) ja Nissan Motor Car Carrier Co., Ltd (yhdessä ’MOL’).

(5) Kawasaki Kisen Kaisha, Ltd (’”K” Line’).

(6) Nippon Yusen Kabushiki Kaisha (’NYK’).

(7) Wallenius Wilhemsen Logistics AS, EUKOR Car Carriers, Inc., Wallenius Logistics AB, Wilhemsen Ships Holding Malta Limited, Wallenius Lines AB ja Wallenius Wilhelmsen Logistics ASA (aiempi nimi: Wilh. Wilhemsen ASA) (yhdessä ’yritys WWL ja EUKOR’).

(8) Compañia Sudamericana de Vapores SA (’CSAV’).

(9) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).